Gastronomia Flandrensis
Gastronomia Flandrensis est ars coquinaria et convivalis regionis Flandriae, olim ducibus Burgundiensibus subiectae, recentius maiore parte in Belgica, minori parte in Francia iacentis. Brugis in Flandria annis 1374 et 1375 Philippus Audax bonitatem vinorum comitatus et ducatus Burgundiae regibus Francorum Carolo VI et Anglorum Eduardo III magnifice demonstravit: Hos omnes principes inter se disputantes sua in urbe Brugensi recepit eosque per totam, quam ibi consumpsere, hiemem ad convivia opipare apparata accersivit, in iisque epulis maximam vini Belnensis, Arbosiensis et Castro-charolini suppeditavit copiam. Sic nimirum Burgundiae dux esse se suavium vinorum (tam comitatus quam ducatus) facile principem voluit convivis suis perspectum.